SABUY มั่นใจเทรดพรุ่งนี้กระแสแรง โชว์งบสวยกำไรโตทะลุ 70 ลบ.
SABUY มั่นใจเทรดพรุ่งนี้กระแสแรง โชว์งบสวยกำไรโตทะลุ 70 ล้าน
10 พ.ย. 2563

นายชูเกียรติ รุจนพรพจี ประธานเจ้าหน้าที่บริหาร บริษัท สบาย เทคโนโลยี จำกัด (มหาชน) หรือ SABUY เปิดเผยว่า บริษัทฯมีความมั่นใจว่าการเปิดเทรดหุ้น SABUY เป็นวันแรกจะได้รับการตอบรับอย่างดีจากนักลงทุนทั้งรายย่อย สถาบัน และกลุ่มวีไอ เพราะ SABUY นอกจากเป็นหุ้นฟินเท็คตัวแรกของตลาดหุ้นไทยแล้ว ยังมี Eco System ของตัวเองที่มีวอลลุ่ม สูงถึง 2 ล้าน 7 แสน ทรานแซ็คชั่นในปีที่แล้ว และปีนี้คาดว่าจะเติบโตสูงยิ่งขึ้นอย่างต่อเนื่อง
นอกจากนี้ เรายังเตรียมเปิดตัวธุรกิจใหม่ด้าน E- Money ซึ่งเราได้รับใบอนุญาตจาก ธนาคารแห่งประเทศไทยแล้วถึง 4 ใบอนุญาต ซึ่งจะช่วยต่อยอดธุรกิจด้านฟินเท็คได้อย่างเต็มที่
ขณะเดียวกัน รูปแบบธุรกิจ ( Business Model) ของ SABUY ได้พิสูจน์แล้วว่า แข็งแกร่ง สามารถสร้างการกำไรและรายได้ให้เติบโตสวนทางสภาวะเศรษฐกิจที่ตกลงจากไวรัสโควิด-19 โดยในช่วง 9 เดือนแรกของปี 2563 นี้ “SABUY”  บริษัทฯ มีรายได้รวม 1,118 ล้านบาท เติบโตขึ้น 21% มีกำไรขั้นต้น 455 ล้านบาท และมีกำไรสุทธิ 70 ล้านบาท เติบโตขึ้น 35% จากงวดเดียวกันของปี 2562 ที่บริษัทฯ มีกำไรสุทธิ 52 ล้านบาท จากรายได้รวม 927 ล้านบาท และมีกำไรขั้นต้น 373 ล้านบาท
โดยรายได้จากธุรกิจตู้ขายสินค้าอัตโนมัติเติบโตสูงขึ้น ประกอบกับการควบคุมค่าใช้จ่ายในการดำเนินงานอย่างมีประสิทธิภาพและรวดเร็ว ทำให้อัตรากำไรสุทธิ ( Net profit margin) ของ SABUY เพิ่มขึ้น เป็น 6.3% ในงบ 9 เดือนแรกของปีนี้ ซึ่งบริษัทฯ มีเป้าหมายที่จะเพิ่มความสามารถในการทำกำไรอย่างต่อเนื่อง ด้วยกลยุทธ์ด้านการจำหน่ายสินค้าที่มีมูลค่าสูงขึ้น และ การลดค่าใช้จ่ายต่าง ๆ อย่างต่อเนื่อง ขณะเดียวกัน บริษัทฯมีแผนการเพิ่มจำนวนตู้สินค้าอย่างต่อเนื่องและเพิ่มสินค้าใหม่ที่มีราคาต่อหน่วยสูงขึ้น เช่น หน้ากากอนามัย เสื้อยืด ราคาเฉลี่ยประมาณ 100 บาท ทำให้รายได้ต่อตู้จะเพิ่มขึ้นอย่างมีนัยยะ จากปัจจุบันที่รายได้หลักมาจากการจำหน่ายเครื่องดื่มราคาเฉลี่ย 10-15 บาทต่อชิ้น
นอกจากนี้ บริษัทฯ ได้ขยายร้านค้าปลีกอัตโนมัติรูปแบบใหม่ภายใต้แบรนด์ “6.11 Select” และ “6.11 Corner” และ ร้านบริการซักผ้าอัตโนมัติ “ SABUY WASH” เพื่อรองรับลูกค้าที่พักอาศัยในอพาร์ตเม้นท์ หรือ คอนโดมีเนียม เพื่อสร้างการเติบโตอย่างต่อเนื่องจากปี 2562 ซึ่งบริษัทฯ มีรายได้รวม 1,279 ล้านบาท และมีกำไรสุทธิ 58 ล้านบาท
ด้านบทวิเคราะห์หลักทรัพย์ของ KTBS ให้ราคาเป้าหมาย “SABUY” ที่ 4 บาท ซึ่งเมื่อเทียบกับราคาไอพีโอที่ 2.50 บาทแล้ว มีอัพไซด์สูงถึง 60% โดย SABUY ได้จำหน่ายหุ้นสามัญจำนวน 157.02 ล้านหุ้น หรือ 15% ของทุนจดทะเบียนหลัง IPO ที่ 1,005 ล้านบาท (พาร์ 1 บาท) แก่นักลงทุนรายย่อยและนักลงทุนสถาบัน โดยมีวัตถุประสงค์หลักเพื่อเป็นเงินทุนหมุนเวียนในการขยายกิจการต่างๆ อาทิ โครงการให้บริการเงินอิเล็กทรอนิกส์ (e-Money Service) โครงการติดตั้งเครื่องรับชำระเงินทางอิเล็กทรอนิกส์ โครงการให้บริการระบบเงินอิเล็กทรอนิกส์แก่ศูนย์อาหารและร้านค้า โครงการขยายศูนย์กระจายสินค้า ตลอดจนโครงการเพิ่มตู้ขายสินค้าอัตโนมัติซึ่งมีอัตราการเติบโตสูง เพื่อสร้างการเติบโตให้บริษัทฯ อย่างต่อเนื่อง โดยบริษัทฯ มีนโยบายจ่ายเงินปันผลในอัตราไม่น้อยกว่า 40% ของกำไรสุทธิหลังหักภาษีเงินได้นิติบุคคลและเงินสำรองต่าง ๆ ตามกฎหมาย”
“SABUY” ซึ่งจัดเป็น Growth Tech Stock หรือ หุ้นเทคโนโลยีที่มีอัตราการเติบโตสูงในอนาคต และมี Business Model ที่ดีและพิสูจน์แล้วว่าสร้างผลกำไรได้อย่างมั่นคง นอกจากนี้ SABUY มี Eco System ของตนเอง และมีแผนการขยายธุรกิจที่จะสร้างการเติบโตอย่างสูง โดยที่สำคัญ ทีมผู้บริหารระดับสูงของ SABUY เป็นทีมผู้บริหารที่มีประสบการณ์ระดับสูงจากธนาคารระดับโลก และ ธนาคารชั้นนำของไทย ที่มีความเชี่ยวชาญด้านเทคโนโลยีอย่างสูง และ ความเข้าใจในอุตสาหกรรมด้าน E-Banking และ Commerce เป็นอย่างดี  นอกจากนี้ SABUY ยังมีสถานะการเงินที่แข็งแกร่ง มีทุนจดทะเบียนชำระแล้วสูงถึง 1,005 ล้านบาท มีอัตรากำไรขั้นต้นและ อัตรากำไรสุทธิสูง และ มีอัตราหนี้สินต่อทุนต่ำ จึงมีโอกาสในการขยายกิจการด้าน Commerce &amp; Payment Solutions ได้อีกมาก”
บริษัท สบาย เทคโนโลยี จำกัด (มหาชน) หรือ “SABUY” มี 4 ธุรกิจหลักคือ
1.ธุรกิจตู้เติมเงินอัตโนมัติ ให้บริการธุรกรรมทางการเงินผ่านตู้เติมเงินอัตโนมัติ ภายใต้เครื่องหมายการค้า “เติมสบายพลัส”  มากกว่า 52,000 ตู้
2.ธุรกิจตู้ขายสินค้าอัตโนมัติ เน้นการจำหน่ายเครื่องดื่ม, ขนม และ สินค้าต่างๆ ผ่านตู้ขายสินค้าอัตโนมัติ (Vending Machine) ภายใต้เครื่องหมายการค้า “เวนดิ้งพลัส” และ “6.11” กว่า 5,700 ตู้ ครอบคลุมถึง 21 จังหวัด ทั่วประเทศ  เช่น น้ำดื่ม เครื่องดื่มชูกำลัง น้ำอัดลม เครื่องดื่มชาเขียว อาหารสำเร็จรูป และขนมขบเคี้ยว รวมถึงสินค้าต่างๆ อาทิ หน้ากากผ้า, อุปกรณ์ Gadget, เสื้อยืดชุดชั้นใน และ MP3, CD เพลง เป็นต้น
3.ธุรกิจระบบศูนย์อาหาร ให้บริการติดตั้งและวางระบบศูนย์อาหารทั้งระบบ Hardware และ Software และเป็นผู้ให้บริการจัดการศูนย์อาหารพร้อมการบำรุงรักษา มีศูนย์อาหารภายใต้การดูแลทั้งหมด 205 ศูนย์ ตามห้างสรรพสินค้า สำนักงาน โรงงาน สถานศึกษา อาทิ เทสโก โลตัส , Tops, โรบินสัน และ เทอมินอล21 เป็นต้น
4.ธุรกิจให้บริการการชำระเงิน บริษัทฯจะให้บริการการชำระเงิน ผ่านบริษัทย่อย คือ บริษัท สบาย มันนี จำกัด ซึ่งได้รับใบอนุญาตให้ประกอบธุรกิจบริการการชำระเงินภายใต้การกำกับของธนาคารแห่งประเทศไทย (ธปท.) ทั้งสิ้น 4 ประเภทธุรกิจ ได้แก่ ใบอนุญาตให้ประกอบธุรกิจการให้บริการเงินอิเล็กทรอนิกส์ (e-Money License) ใบอนุญาตให้ประกอบธุรกิจการให้บริการรับชำระเงินด้วยวิธีการทางอิเล็กทรอนิกส์ (Payment Agent License: PA) ใบอนุญาตให้ประกอบธุรกิจการให้บริการสนับสนุนบริการแก่ผู้รับบัตร (Payment Facilitator License: PF) และ ใบอนุญาตให้ประกอบธุรกิจการให้บริการโอนเงินด้วยวิธีการทางอิเล็กทรอนิกส์ (Fund Transfer License)
โดย SABUY มีทีมงานด้านเทคโนโลยีขนาดใหญ่ที่พัฒนาเทคโนโลยีระดับสูงด้วยตนเอง ซึ่งบริหารงานโดยผู้บริหารด้านเทคโนโลยี ที่มีประสบการณ์และความเชี่ยวชาญด้านระบบธนาคารระดับนานาชาติ และได้พัฒนา Eco System ระบบรับชำระเงินที่รองรับระบบที่มีผู้ใช้จำนวนมาก เช่น SCB EASY VISA MASTER CARD Rabbit Linepay True Money Alipay PromptPay และระบบ Loyalty Program รองรับระบบ TRUE YOU
ปัจจุบัน บริษัท สบาย เทคโนโลยี จำกัด (มหาชน) หรือ “SABUY” มีทุนจดทะเบียน 1,050.00 ล้านบาท และทุนจดทะเบียนชำระแล้ว 1,005 ล้านบาท แบ่งออกเป็นหุ้นสามัญ 1,005 ล้านหุ้น มูลค่าที่ตราไว้หุ้นละ 1.00 บาท โดยมีกลุ่มรุจนพรพจี และ กลุ่มวีระประวัติ เป็นกลุ่มผู้ถือหุ้นใหญ่ ปัจจุบัน บริษัทฯ มีบริษัทย่อยทั้งหมด 3 บริษัทคือ บริษัท เวนดิ้ง พลัส จำกัด (“VDP”) เป็นผู้ให้บริการตู้จำหน่ายสินค้าอัตโนมัติ เช่น เครื่องดื่ม ขนม และสินค้าต่างๆ ผ่านตู้ขายสินค้าอัตโนมัติ  ภายใต้เครื่องหมายการค้า “เวนดิ้งพลัส” บริษัท สบาย มันนี่ จำกัด (“SBM”) เป็นผู้ให้บริการการชำระเงิน (Payment Service Provider / Facilitator) ภายใต้เครื่องหมายการค้า “สบาย มันนี่” และบริษัท สบาย โซลูชั่นส์ จำกัด (“SBS”) เป็นผู้ให้บริการติดตั้งระบบศูนย์อาหาร บริการระบบศูนย์อาหาร และบริการซ่อมแซมบำรุงรักษาระบบศูนย์อาหาร